Blandt de 35 alvorlige skader skete de 15 ved batterier, mens 13 skete ved raketter.

254 personer måtte behandles på sygehusene i Danmark for fyrværkeriskader i de to døgn i nytåret, 31. december 2017 og 1. januar 2018.

Det viser helt nye tal fra Ulykkes Analyse Gruppen (UAG), Ortopædkirurgisk Afdeling på Odense Universitetshospital (OUH).

Tallene viser, at 35 personer kom alvorligt til skade, og af de skader opstod 15 som følge af batterier, mens 13 opstod som følge af raketter, mens kun to skete ved ulovligt fyrværkeri.

- Det er stort set samme mønster og omfang som de seneste 10 år, både i antal og typer. Raketter har givet cirka halvdelen af skaderne - også i år, hedder det i en pressemeddelelse fra UAG.

Her bliver det også slået fast, at det mest er mænd, der bliver skadet af fyrværkeri.

- Fyrværkeriskader sker for mænd, og især mænd uden beskyttelsesbriller. Alvorlige skader er i overvejende grad sket for mænd. Blandt de alvorlige skader er raketter og batterier ansvarlige for otte ud af 10 skader, mens ulovligt fyrværkeri kun har givet få alvorlige skader, hedder det i pressemeddelelsen.

Flest i Region Hovedstaden

Tallene viser også, at de fleste er blevet ramt af fyrværkeriskader i hovedstadsområdet. I Region Hovedstaden er 91 blevet behandlet på sygehus for fyrværkeriskader, mens det næsthøjeste antal, 74, blev behandlet for fyrværkeriskader på sygehus i Region Syddanmark.

Det laveste antal havde man i Region Nordjylland, hvor kun 10 personer måtte på et sygehus for at blive behandlet for fyrværkeriskader i løbet af de to undersøgte døgn.